Talepapir fra Mikael Bak, Dansk Aktionærforening,

(SVAR FRA LEDELSEN indskrevet med kursiv nedenfor)

Tak til ledelsen for en god og fyldestgørende beretning.

Og tak til Novo Nordisk for at sikre, at vi igen i år afholder generalforsamlingen både fysisk og online. Det er værdsat, og det er en vigtig del af aktionærdemokratiet anno 2023. Og herligt at Novo går forrest med at holde både generalforsamlingen og det mere uformelle aktionærmøde samme dag.

2022 var – trods de usikre tider omkring os - et fremragende år for selskabet. Lad mig benytte lejligheden til på de private investorers vegne at **udtrykke både en stor respekt og en tak til ledelsen** og alle de mange dygtige medarbejdere for en stærk indsats i året der gik, og for at være med til at skabe stor respekt det danske aktiemarked og den danske ledelseskultur.

Jeg har tre spørgsmål, som jeg gerne vil stille til ledelsen:

1. Når man som Novo kommer op i den absolutte verdenstop, så er man også pludselig et muligt mål og en skydeskive for mediestorme, som mere eller mindre rimeligt kan ramme de fleste. Vi så det for nyligt med kritiske historier i pressen omkring dyreforsøg på aber. En kritik, hvor selskabet dygtigt og åbent selv tog del i debatten, og gav de nødvendige nuancer som nogle gange mangler. I andre danske selskaber har vi set sager om påståede brud på menneskerettigheder, og særligt Kina har været i fokus.

Jeg vil gerne høre ledelsen, hvordan man ser på de aktuelle geopolitiske risici og deres mulige indvirkning på forretningen? Her tænker jeg på uroligheder og usikkerheder på større markeder, vil det kunne påvirke selskabets vækst de kommende 3-5 år? Og vurderer ledelsen at stigende ulighed og sociale forskelle i de kommende år, vil kunne true Novos image og forretning med høje marginer på nye medicinske produkter, som fx Wegovy?

*Her svarede ledelsen, at man i stadig stigende grad er opmærksom på geopolitiske udfordringer både når det gælder forsyningssikkerhed og politiske uroligheder. Man har arbejdet intensivt med dette de seneste fire år siden særligt Covid19, og i dag vurderer man ikke, at der truende risici, som man ikke har forholdt sig til.*

1. Som vi alle ved, så har Novo de senere år har leveret toppræstationer og været i stand til succesfuldt at komme ind på nye markeder. Det oplagte spørgsmål når jeg taler med analytikere og investorer er så: Kan det blive ved - og hvor skal fremtidens vækst komme fra? Kan ledelse løfte sløret for, hvilke sygdomsområder, der kan følge efter, når kommende årtiers blockbuster-lægemidler skal udvikles?

*Ledelsen henviste til selskabets gennemgang af pipeline af igangværende udviklingsprojekter, og lagde særligt vægt på, at man ønsker at blive indenfor de sygdomsområder, hvor man i dag opererer.*

1. Og mit sidste spørgsmål vdr. den danske ledelseskultur, som jeg fremhævede i min indledning.

Vi har gennem årene set at det - trods selskabets udvikling og succes - kan det være vanskeligt at fastholde de allerbedste talenter og ledelseskandidater også i et selskab som Novo. Her tænker jeg særligt på ledelseskandidater i alderen 35-50 år. Risikoen for, at man midtvejs i karrieren i en stor koncern som Novo befinder sig i en blindgyde, og ikke kan udvikle sig, er reel. Særligt i en tid hvor selskabet globaliseres, og der er øget pres på at diversitet, etnicitet indgår fuldt berettiget i rekrutteringen. Mit spørgsmål går på, om de høje vækstforventninger og globaliseringens mange krav kan ende med at fremme internationale ledelseskandidater frem for danske, og om globaliseringen på den måde vise sig at være en trussel mod selskabets danske DNA og en sund og bæredygtig vækst?

*Man takkede for spørgsmålet og fastholdt at man med en øget globalisering og internationalisering både er i stand til at agere globalt og stadig holde fast i Novo ånden, som er et vigtigt element i forretningen.*

Med disse tre spørgsmål vil jeg gerne ønske selskabet alt det bedste i 2023. Tak for ordet.